প্রয়াত ইস্টবেঙ্গলের প্রাক্তন অধিনায়ক!

ওয়েব ডেস্ক : প্রয়াত ইস্টবেঙ্গলের (East Bengal) প্রাক্তন অধিনায়ক ইলিয়াস পাশা (Ilyas Pasha)। বৃহস্পতিবার সকালে এক অজানা জগতে পাড়ি দিলেন তিনি। জানা যাচ্ছে, দীর্ঘদিন ধরে অসুস্থ ছিলেন প্রাক্তন ফুটবলার (Former Footballer)। তাঁর মৃত্যুতে ময়দানে নেমে এসেছে শোকের ছায়া। অন্যদিকে একই দিনে চার বছর আগে ভারত হারিয়েছিল কিংবদন্তি ফুটবলার-কোচ সুভাষ ভৌমিক-কেও।

মূলত, বেঙ্গালুরু থেকে আমেদ খান, অরুময় নৈগম, বাবু মানির মতো একাধিক ফুটবলার উঠে এসেছেন। তার মধ্যে অন্যতম হলেন ইলিয়াস পাশা (Ilyas Pasha)। সাল ১৯৮৯। কলকাতার মহামেডান স্পোর্টিং ক্লাবে যোগ দিয়েছিলেন তিনি। এক বছর সেই দলেই খেলেছিলেন তিনি। তার পরেই ১৯৯০ সালে ইস্টবেঙ্গলে যোগ দেন ইলিয়াস। তাঁর গায়ে উঠেছিল ১৭ নম্বরের জার্সি।

১৯৯০ থেকে ১৯৯৮ সাল পর্যন্ত ইস্টবেঙ্গলে খেলেছেন ইলিয়াস পাশা (Ilyas Pasha)। তিনি দু’টো গোলও করেছেন। তার মধ্যে ১৯৯৬ সালে কলকাতা লিগ ডার্বিতে পেনাল্টি থেকে একটি গোল করেছিলেন। অবশ্য সেই ম্যাচ ১-১ গোলে ড্র হয়েছিল। তিনি লাল-হলুদের অধিনায়ক হয়েছিলেন ১৯৯৩ সালে।

আরও খবর : অব্যাহত দাপট! টি-২০ সিরিজের শুরুতেই বিরাট জয় পেল ভারত

প্রাক্তন ফুটবলার একাধিক ট্রফি জিতেছিলেন। কলকাতা লিগ আইএফএ শিল্ড, বরদুলুই ট্রফি, ফেডারেশন কাপ সহ একাধিক ট্রফি জিতেছিলেন তিনি। তিনি সন্তোষ ট্রফিও জিতেছেন। তবে ক্লাব ফুটবলে সফল হলেও, ভারতের জার্সিতে তেমন সফল হতে পারেননি তিনি। এক সময় চাকরির অফার পেয়েছিলেন ইলিয়াস। কিন্তু তা তিনি ফিরিয়ে দিয়েছিলেন। সে কারণে শেষের দিকে আর্থিক সংকটে পড়েছিলেন তিনি। তবে সেই সময়েও দলের প্রাক্তন ফুটবলারের পাশে দাঁড়িয়েছিল ইস্টবেঙ্গল (East Bengal)।

অন্যদিকে, চার বছর আগে ২২ জানুয়ারি প্রয়াত হয়েছিলেন কিংবদন্তি ফুটবলার-কোচ সুভাষ ভৌমিক। কিন্তু সেই একইদিনে ২০২৬ সালে না ফেরার দেশে পাড়ি দিলেন ইস্টবেঙ্গলের রক্ষণভাগের এক সময়কার স্তম্ভ ইলিয়াস পাশা। কিন্তু তাঁর প্রয়াণে শোকের ছায়া নেমে এসেছে ময়দানে।

দেখুন অন্য খবর :